[pic] | EUROOPA ÜHENDUSTE KOMISJON |

Brüssel 1.7.2005

KOM(2005) 295 lõplik

Ettepanek:

NÕUKOGU MÄÄRUS

millega muudetakse määrust (EÜ) nr 2268/2004, millega kehtestatakse Hiina Rahvavabariigist pärit volframkarbiidi ja sulatatud volframkarbiidi impordi suhtes lõplik dumpinguvastane tollimaks

(komisjoni esitatud)

SELETUSKIRI

ETTEPANEKU KONTEKST |

110 | Ettepaneku alus ja eesmärgid Käesolev ettepanek käsitleb nõukogu 22. detsembri 1995. aasta määruse (EÜ) nr 384/96 (kaitse kohta dumpinguhinnaga impordi eest riikidest, mis ei ole Euroopa Ühenduse liikmed, viimati muudetud nõukogu 8. märtsi 2004. aasta määrusega (EÜ) nr 461/2004) (edaspidi “algmäärus”) kohaldamist Hiina Rahvavabariigist pärit volframkarbiidi ja sulatatud volframkarbiidi importi käsitlevas menetluses. |

120 | Üldkontekst Ettepanek on seotud algmääruse rakendamisega ja tuleneb uurimisest, mis teostati kooskõlas algmääruses sätestatud sisuliste ja menetluslike nõuetega. |

139 | Olemasolevad sätted ettepaneku valdkonnas Ettepaneku valdkonnas ei ole kehtivaid sätteid. |

141 | Vastavus Euroopa Liidu teistele poliitikatele ja eesmärkidele Ei kohaldata. |

KONSULTEERIMINE HUVITATUD OSAPOOLTEGA NING MÕJU HINDAMINE |

Konsulteerimine huvitatud osapooltega |

219 | Menetlusega seotud huvitatud osapooltel on juba olnud võimalus oma huve uurimise jooksul kaitsta kooskõlas algmääruse sätetega. |

Ekspertarvamuste kogumine ja kasutamine |

229 | Välise ekspertiisi kasutamiseks ei olnud vajadust. |

230 | Mõju hindamine Käesolev ettepanek on algmääruse rakendamise tulemus. Algmäärusega ei nähta ette üldist mõju hindamist, vaid selles esitatakse täielik loetelu tingimustest, mida tuleb hinnata. |

ETTEPANEKU ÕIGUSLIKUD ELEMENDID |

305 | Kavandatava meetme kokkuvõte 31. märtsil 2004. aastal algatas komisjon Hiina Rahvavabariigist pärit volframkarbiidi ja sulatatud volframkarbiidi impordi suhtes kehtivate dumpinguvastaste meetmete vahepealse läbivaatamise. Uurimine piirdus meetmete ulatusega uurimisega. Kehtivad dumpinguvastased meetmed kehtisid alates 1998. aastast ning nende kehtivust pikendati täiendavaks viieaastaseks ajavahemikuks nõukogu määrusega (EÜ) nr 2268/2004. Lisatud ettepanek nõukogu määruse kohta põhineb tooteulatuse analüüsil. Uurimise tulemus kinnitas ühenduse tootjate väiteid, s.o uut tüüpi toode - lisanditega segatud volframkarbiid - on hakanud turule tungima. Selleks et tagada kehtivate meetmete tõhusus, tuleks dumpinguvastaseid meetmeid laiendada, et need hõlmaksid ka kõnealuse uue toote. Liikmesriikidega konsulteeriti 11. mail 2005 ning ükski neist ei olnud kavandatavate sammude vastu. Seepärast tehakse ettepanek, et nõukogu võtaks vastu lisatud ettepaneku määruse kohta, mis tuleks avaldada Euroopa Liidu Teatajas nii kiiresti kui võimalik. |

310 | Õiguslik alus Nõukogu 22. detsembri 1995. aasta määrus (EÜ) nr 384/96 kaitse kohta dumpinguhinnaga impordi eest riikidest, mis ei ole Euroopa Ühenduse liikmed, viimati muudetud nõukogu 8. märtsi 2004. aasta määrusega (EÜ) nr 461/2004. |

329 | Subsidiaarsuse põhimõte Ettepanek kuulub ühenduse ainupädevusse. Seetõttu subsidiaarsuse põhimõtet ei kohaldata. |

Proportsionaalsuse põhimõte Ettepanek järgib proportsionaalsuse põhimõtet järgmis(t)el põhjus(t)el. |

331 | Meetme laadi kirjeldatakse eespool nimetatud algmääruses ning see ei võimalda teha siseriiklikku otsust. |

332 | Näidata ära meetmed ühenduse, riiklike valitsuste, piirkondlike ja kohalike ametiasutuste, ettevõtete ja kodanike finants- ja halduskoormuse minimeerimiseks ja tagamiseks, et see oleks ettepaneku eesmärgiga proportsionaalne: nõue ei ole kohaldatav. |

Vahendite valik |

341 | Kavandatavad vahendid: määrus. |

342 | Muud vahendid ei oleks piisavad järgmis(t)el põhjus(t)el. Eespool nimetatud algmääruses ei nähta ette muid võimalusi. |

MÕJU EELARVELE |

409 | Ettepanekul ei ole ühenduse eelarvele mõju. |

1. Ettepanek:

NÕUKOGU MÄÄRUS

millega muudetakse määrust (EÜ) nr 2268/2004, millega kehtestatakse Hiina Rahvavabariigist pärit volframkarbiidi ja sulatatud volframkarbiidi impordi suhtes lõplik dumpinguvastane tollimaks

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 22. detsembri 1995. aasta määrust (EÜ) nr 384/96 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (edaspidi "algmäärus"),[1] eriti selle artikli 11 lõiget 3,

võttes arvesse komisjoni ettepanekut[2], mis on esitatud pärast konsulteerimist nõuandekomiteega,

ning arvestades järgmist:

A. KEHTIVAD MEETMED

(1) Määrusega (EÜ) nr 771/98[3] kehtestas nõukogu Hiina Rahvavabariigist pärit volframkarbiidi ja sulatatud volframkarbiidi impordi suhtes lõpliku dumpinguvastase 33-protsendilise tollimaksu. Pärast meetmete kehtivuse pikendamise kontrollmenetlust taaskehtestati tollimaks nõukogu määrusega (EÜ) nr 2268/2004[4].

B. KÄESOLEV UURIMINE

(2) Samal ajal kui toimus eespool nimetatud meetmete kehtivuse pikendamise kontrollmenetlus, sai komisjon taotluse vahepealseks läbivaatamiseks algmääruse artikli 11 lõike 3 kohaselt. Taotluse esitas European Association of Metals (Eurometaux) kolme tootja nimel, kes koos moodustavad suurema osa (üle 80%) kogu ühenduse volframkarbiidi ja sulatatud volframkarbiidi toodangust. Taotleja väitis, et turule on ilmunud uut tüüpi toode, mis kuulub volframkarbiidi ja sulatatud volframkarbiidi suhtes kehtivate meetmete tooteulatusse. Taotleja väitis, et uut tüüpi tootel on samad põhilised füüsikalised ja keemilised omadused ja lõppotstarve mis kehtivate meetmetega hõlmatud tootel. Nendel tingimustel väitis taotleja, et nii kehtivate meetmetega hõlmatud toodet kui ka uut tüüpi toodet tuleks seetõttu käsitleda ühe tootena ning kehtivaid meetmeid tuleks kohaldada ka uut tüüpi toote impordi suhtes.

(3) Olles pärast nõuandekomiteega konsulteerimist kindlaks teinud, et on olemas piisav tõendusmaterjal osalise vahepealse läbivaatamise algatamiseks, algatas komisjon 31. märtsil 2004. aastal uurimise vastavalt algmääruse artikli 11 lõikele 3.[5] Uurimine piirdus kehtivate meetmete alla kuuluva toote määratlusega, et hinnata vajadust kehtivate meetmete ulatuse muutmiseks.

(4) Uurimisperiood hõlmas ajavahemikku 1. jaanuarist 2003 kuni 31. detsembrini 2003.

(5) Komisjon teatas läbivaatamise algatamisest taotluse esitanud ühenduse tootjatele ning kõikidele teadaolevatele ühenduse importijatele, kõikidele teadaolevatele ühenduse tarbijatele ning kõikidele teadaolevatele Hiina Rahvavabariigi eksportijatele.

(6) Komisjon palus teavet kõikidelt eespool nimetatud osapooltelt ning nendelt muudelt osapooltelt, kes uurimise algatamise teatises sätestatud tähtaja jooksul endast teada andsid. Huvitatud pooltele anti võimalus teha oma seisukohad teatavaks kirjalikult ja taotleda asja arutamist.

(7) Importijatelt, kaubandusringkondadelt ja eksportijatelt ei saadud ühtegi küsimustiku vastust. Siiski esitasid viis peamist volframkarbiidi ja sulatatud volframkarbiidi eksportijat kirjalikud kommentaarid.

(8) Järgmised kolm ühenduse tööstusettevõtet vastasid küsimustikule:

- H.C. Starck GmbH, Saksamaa

- Wolfram Bergbau- und Hütten-GmbH, Austria

- Eurotungstčne Poudres S.A. Prantsusmaa

(9) Järgmised seitse kasutajat ELis vastasid küsimustikule:

- Boart Longyear, GmbH & Co KG, Saksamaa

- Ceratizit S.ą.r.l., Luksemburg

- Ceratizit GmbH, Saksamaa

- F.I.L.M.S. s.p.a., Itaalia

- MISCELE s.r.l, Itaalia

- Harditalia s.r.l., Itaalia

- TRIBO Hartmetall GmbH, Saksamaa

C. KÕNEALUNE TOODE

(10) Kõnealuseks tooteks on, nagu on määratletud kehtivad meetmed kehtestanud määruses, Hiina Rahvavabariigist pärit volframkarbiid ja sulatatud volframkarbiid, mis kuuluvad CN-koodi 2849 90 30 alla. Mõlemad on süsiniku ja volframi ühendid, mida toodetakse termilise töötlemise abil (esimese puhul süsinikrikastamine ja teise puhul sulatamine). Mõlemad tooted on vahesaadused, mida kasutatakse sisendmaterjalina kõvasulamist komponentide valmistamisel, milleks on näiteks kõvasulamist lõikeriistad ja raskestikuluvad komponendid, hõõrdekindlates kattekihtides, naftapuurimis- ja kaevandamisseadmete terades ning samuti metallidele joonistamisel ja sepistamisel kasutatavates värvides ja terikutes.

D. UURIMISE TULEMUSED

1. Sissejuhatav märkus

(11) Eksportijad väitsid oma kirjalikes kommentaarides, et käesoleva uurimise algatamine oli “juriidiline vastuolu” ja seetõttu ei vastanud nad küsimustikule. Nende arvates ei saa turule ilmuvat väidetavalt uut tüüpi toodet uurida läbivaatamise piires, mis on piiritletud algmääruse artikli 11 lõike 3 alusel kõnealuse tootega, vaid vajab pigem täielikku dumpinguvastast uurimist algmääruse artikli 5 alusel. Siiski on praeguse läbivaatamise eesmärgiks hinnata, kas uut tüüpi toodet ning olemasolevate meetmetega hõlmatud toodet tuleks käsitada kõnealuse tootena, s.t kas neil mõlemal on ühesugused omadused ja lõppotstarbed ning kas neid võiks seetõttu käsitada ühe tootena. Nimetatud hinnangut saab anda ainult kõnealuse toote impordi suhtes kehtivate meetmete läbivaatamise kontekstis. Mis tahes uurimist algmääruse artikli 5 alusel saab ette näha ainult erineva toote puhul. Seetõttu ei ole eksportijate poolt tehtud väide kehtiv ja see tuleb tagasi lükata. Tuleks märkida, et kõnealuste eksportijate koostöö mittetegemine andis tulemuseks teatava asjassepuutuva teabe puudumise ning viis kättesaadava teabe kasutamiseni algmääruse artikli 18 kohaldamisel.

2. Uut tüüpi toode

(12) Uut tüüpi toode koosneb põhiliselt olemasolevate meetmetega hõlmatud tootest, mis on segatud väikese protsendi muu metallipulbriga (peamiselt koobalt, kuid ka teisi metallipulbreid nagu näiteks nikkel, kroom ja muud komponendid, sõltuvalt nõutavatest omadustest, võib segada kõnealuse tootega). Nimetatud uut tüüpi toode klassifitseeritakse hetkel CN-koodi 3824 30 00 alla, alamrubriiki "aglomeerimata metallkarbiidid, omavahel või muude metallsideainetega segatud", mis koosneb mitmesugustest segudest erinevatel töötlemise etappidel. Nagu olemasolevate meetmetega hõlmatud toode (vt põhjendust 10), on ka uut tüüpi toode vahesaadus, mida kasutatakse kõvasulamist komponentide tootmises sisendmaterjalina.

3. Olemasolevate meetmetega hõlmatud toote ja uut tüüpi toote võrdlus:

(13) Selleks et hinnata kas uut tüüpi toodet tuleks käsitada kui asjaomast toodet ning kas selle suhtes tuleks seepärast kohaldada olemasolevaid meetmeid, uuriti, kas uut tüüpi tootel ja olemasolevate meetmetega hõlmatud tootel on samad keemilised ja füüsikalised omadused ja lõppotstarbed. Uuriti ka seda, milline oli ühenduse tarbijate nägemus uuest tootest.

2. Füüsikalised ja keemilised omadused

(14) Uut tüüpi toode, nagu on selgitatud eespool põhjenduses 12, on vahesaadus, mis koosneb olemasolevate meetmetega hõlmatud tootest, mis on lihtsalt teise metallipulbriga segatud.

(15) Uurimine näitas, et olemasolevate meetmetega hõlmatud toote lihtsalt metallipulbriga segamine ei muuda olemasolevate meetmetega hõlmatud toote omadusi. Ehkki vastab tõele, et uut tüüpi toode erineb vähesel määral struktuurilt olemasolevate meetmetega hõlmatud tootest väikese koguse koobalti lisamise tõttu, tehti kindlaks, et mõlemal tootel on samad füüsikalised ja keemilised omadused ning nad läbivad täpselt samad töötlemise etapid, mis viib identse lõppotstarbeni. Tõepoolest, alles järgnevates töötlemise etappides (vt ka põhjendust 18) toimib näiteks koobalt sidusainena, s.t tagamaks hoolikalt segatud lisatud komponentide kleepumise. Alles selles etapis saavutatakse uued füüsikalised ja keemilised omadused (vt ka põhjendust 24). Samuti tehti kindlaks, et sarnaselt koobalti lisamisele ei muuda teiste ainete, näiteks nikli, kroomi ja/või muude komponentide, lihtsalt lisamine iseenesest meetmetega hõlmatud toote omadusi. Nimetatud muude ainete lisamine rikastamise etapis sõltub nõutavatest eriomadustest (vt põhjendust 18).

(16) Veelgi enam, leiti, et ükski ühenduse tootja ei tooda uut tüüpi toodet.

(17) Järelikult ei ole ühtegi põhilist füüsikalist ega keemilist erinevust uut tüüpi toote ja olemasolevate meetmetega hõlmatud toote vahel.

3. Lõppotstarbed

(18) Nii olemasolevate meetmetega hõlmatud toode kui ka uut tüüpi toode läbivad ühe ja sama volframi tootmise ahela etapi. Nii nagu olemasolevate meetmetega hõlmatud toode, vajab ka uut tüüpi toode hoolikat peenestamist (koos teiste metalliliste või karbiidlisanditega ning orgaaniliste sideainetega) ning vaakum- või pihustuskuivatust (osakeste ühetaoliseks vormimine) enne “pressimiseks valmis” pulbri etappi jõudmist. Pressimiseks valmis pulber on kõvasulamist komponentide tootmise (lõpptoode, mis saadakse pressimise ja paagutamisega, s.t kõrgtemperatuurivaluga) eellane, kus lisatud metallipulber muutub lõpuks aktiivseks sidusaine maatriksina. Seetõttu peavad nii olemasolevate meetmetega hõlmatud toode kui ka uut tüüpi toode transformeeruma sarnase protsessi kaudu pressimiseks valmis pulbriks. Pressimiseks valmis pulber peab vastama väga spetsiifilisele koostise nõudele tarbijate, s.t kaevandus-, metallisepistus- ja katmistööstuse poolt.

(19) Tulenevalt eespool toodust läbivad nii olemasolevate meetmetega hõlmatud toode kui ka uut tüüpi toode ühe ja sama tootmisahela etapi ning väikese koguse koobalti või mis tahes muu põhjenduses 15 nimetatud aine lisamisega ei muutu olemasolevate meetmetega hõlmatud toote omadused. Kõikidel on üks ja sama lõppotstarve, s.t neid tuleb edasi töödelda.

4. Kasutajate nägemus

(20) Kõnealuse toote kasutajateks on peamiselt laia valiku kõvasulamist komponentide väiketootjad. Vähesed koostööd tegevad kasutajad kinnitasid eespool nimetatud tulemusi, s.t et nii olemasolevate meetmetega hõlmatud toodet kui ka uut tüüpi toodet töödeldakse ELi turul.

(21) Uurimine näitas ka, et piiratud arv kasutajaid, kellest ainult üks tegi täielikku koostööd, on importinud uut tüüpi toodet Hiina Rahvavabariigist. Koostööd tegev kasutaja väitis, et uut tüüpi toodet kasutati täpselt samadel eesmärkidel kui olemasolevate meetmetega hõlmatud toodet.

(22) Pidades silmas tulemusi, et Hiina Rahvavabariigist imporditud uut tüüpi toodet kasutatakse täpselt samadel eesmärkidel kui olemasolevate meetmetega hõlmatud toodet, võib arvata, et tarbijad ei näe toodete vahel erinevust.

5. Uut tüüpi toote ja teiste CN-koodi 3824 30 00 alla kuuluvate toodete eristamine

(23) Uut tüüpi toode kuulub sama CN-koodi alla kui pressimiseks valmis pulbrid, s.t CN-kood 3824 30 00, s.t edasi töödeldav toode.

(24) Uut tüüpi toote eristamiseks pressimiseks valmis pulbritest, mis kuuluvad CN-koodi 3824 30 00 alla, saab kohaldada järgmisi kriteeriume: makroskoopiline aspekt, osakese suurus ning keemiline koostis ja vooluomadused. Mis puudutab makroskoopilist aspekti, siis on nähtavuse osas selge erinevus. Uut tüüpi toote osasid pole võimalik palja silmaga näha, samal ajal kui pressimiseks valmis pulbrite osakesed on nähtavad. Mis puudutab keemilist koostist, koosneb vastupidiselt uut tüüpi tootele pressimiseks valmis pulbrite iga osake kõikide keemiliste komponentide kindlalt piiritletud ja ühtlasest dispersioonist. Lisaks sellele on uut tüüpi toote osakese kuju ebareeglipärane, samal ajal kui teiste segude osakeste kuju on kerakujuline. Uut tüüpi toote vooluomadused on väga kehvad, samal ajal kui “pressimiseks valmis” pulber on vabalt voolav ning sellel on ühtlane koostis. Voolavuse puudumist võib mõõta ja kindlaks teha kalibreeritud lehtrit kasutades, näiteks HALL voolumõõtja vastavalt ISO standardile 4490.

6. Järeldus

(25) Uurimine näitas, et väidetav uut tüüpi toode on oma põhiolemuselt sama mis olemasolevate meetmetega hõlmatud toode. Metallipulbri lisamine, nagu on kirjeldatud põhjenduses 15, ei muuda selle omadusi ega kasutusotstarvet.

(26) Nende tulemuste põhjal ja eriti kuna mõlemal tootel on üks ja sama peamine füüsikaline ja keemiline koostis ning kuna kasutajad tajuvad samu rakendusi sarnaselt, siis loetakse, et olemasolevate meetmetega hõlmatud toode ja uut tüüpi toode on üks ja sama toode, s.t kõnealune toode algmääruse artikli 1 lõike 4 mõistes.

E. MEETMED

(27) Pidades silmas uurimise tulemusi, peetakse kohaseks selgitada, et olemasolevad dumpinguvastased meetmed kõnealuse toote suhtes katavad ka uut tüüpi toote, mida praegu imporditakse CN-koodi ex 3824 30 00 all.

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 2268/2004 artikli 1 lõige 1 asendatakse järgmisega:

1. Käesolevaga kehtestatakse lõplik dumpinguvastane tollimaks Hiina Rahvavabariigist pärit volframkarbiidi, metallipulbriga lihtsalt segatud volframkarbiidi ja sulatatud volframkarbiidi impordi suhtes, mis kuuluvad CN-koodide ex 2849 90 30 ja ex 3824 30 00[6] alla (TARICi kood 3824 30 00 10).

Artikkel 2

Käesolev määrus jõustub järgmisel päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

eesistuja

[1] EÜT L 56, 6.3.1996, lk 1. Määrust on viimati muudetud nõukogu määrusega (EÜ) nr 461/2004 (ELT L 77, 13.3.2004, lk 12).

[2] ELT C , , lk .

[3] EÜT L 111, 9.4.1998, lk 1.

[4] ELT L 395, 31.12.2004, lk 56.

[5] ELT C 81, 31.3.2004, lk 8.

[6] Osakesed on ebareeglipärased ning ei voola vabalt vastupidiselt pressimiseks valmis pulbri osakestele, mis on kera- või graanulikujulised, ühesugused ja vabalt voolavad. Voolavuse puudumist saab mõõta ja kindlaks teha kalibreeritud lehtrit, näiteks HALL voolumõõtjat kasutades vastavalt ISO standardile 4490.